€440,000 f'xogħlijiet fuq 3 toroq fix-Xewkja u f'Ta' Kerċem
Il-programm ta' irranġar ta' toroq f'Għawdex qed jissokta wkoll f'żoni residenzjali bil-flus jinħarġu mill-budget tal-Ministeru għal Għawdex. Fi żjara fi tliet lantijiet ta' xogħol f'żewġ lokalitajiet, il-Ministru Clint Camilleri qal li dawn ix-xogħlijiet se jiswew mal-€440,000. Bi spiża ta' kwart ta' miljun Ewro, qed isir kanal ġdid għall-ilma tax-xita fi Triq Santa Eliżabbetta, fix-Xewkija. Hawnhekk se jinbnew bankini ġodda u mbagħad jingħata l-asfalt. F'Ta' Kerċem, intant, qed jingħata t-tarmak f'parti minn Triq Qasam San Pawl u Triq ta' Doti. Ix-xogħol hawnhekk se jiswa kważi mitejn elf Ewro biex isiru l-bankini, jinbidlu s-servizzi u ġie estiż ukoll is-servizz tad-drenaġġ biex ir-residenti jinqdew aħjar.